  Майя Бывальцева Удмуртиын «Единая Россия» партилэсь праймериззэ ортчытонъя улосвыл оргкомитет кылдытӥзы. Огазеяськонлэн улосвыл политсоветэзлэн кенешоназ 14-тӥ тулыспалэ со сярысь ивортӥз партилэн улосвыл ёзэтэзлэн секретарез Владимир Невоструев. Оргкомитет Удмуртиысь Кун Кенешлэн куатетӥ ӧтчамаз «Единая Россиялэсь» депутатэ кандидатъёсты ӵектон понна партия пушкын нырысь-валысь куара сётонэз радъян ужен выроз. Праймериз 28-тӥ куартолэзе ортчоз. Со нуналэз Москваын партилэн валтӥсь кенешезлэн азьвалтэтаз 7-тӥ тулыспалэ юнматӥзы. «Удмурт Элькунысь Кун Кенешлэн куатетӥ ӧтчамаз «Единая Россия» партилэсь депутатэ кандидатъёсты ӵектон понна кандидатураосъя нырысь-валысь куара сётон 2017-тӥ арын 26-тӥ тулыспалысен 1-тӥ инвожоозь мыноз», — ивортӥз Невоструев. Озьы ик со пусйиз, валатэтъя но регламентъя, оргкомитет куриськонъёсты кутыны кутскоз праймеризъя огъя нунал дорозь 90 нуналлы азьпал, нош йылпумъялоз 30 нуналлы азьпал. Озьыен, кандидатъёс куриськонъёс сётыны быгато 26-тӥ тулыспалысен 27-тӥ оштолэзёзь. Улосвыл оргкомитетэ 16 адями пыриз. Соос пӧлын — улосвыл политсоветлэн ёзчиосыз, мер огазеяськонъёслэн ыстэм муртъёссы, лулчеберет удысын ужасьёс, егитъёс но партилэн мукет мыло-кыдо ёзчиосыз. Радъясь комитетлы кивалтӥсе Владимир Невоструевез юнматӥзы. Улосвыл оргкомитет праймеризэз ортчытонэн герӟаськем вань ужпумъёсын выроз: кандидатъёсты пусъён, пумиськонъёсты но споръяськонъёсты радъян, чотась участокъёсты но ӧриосты кылдытон, праймеризлы йылпумъянъёс лэсьтон ужъёсын. Тегъёс: Политика Мерлык Ижкар ВладимирНевоструев быръёнъёс Удмуртия ЕдинаяРоссия КунКенеш  